Man se lyk in Vaalrivier gevindDie liggaam van ‘n man is in die Vaalrivier in Campbell, oos van Griekwastad in die Noord-Kaap gevind. Luit. Donald Mdhluli, woordvoerder van die polisie, sê die liggaam is Vrydag gevind nadat kinders wat in die rivier geswem het ‘n verdagte sak gesien en die polisie gekontak het. “Die forensiese span het die sak uit die water gehaal en die liggaam in die sak gevind. ‘n Voorlopige ondersoek dui daarop dat die slagoffer vermoor, in die sak geplaas en in die rivier gegooi is.” Die man se identiteit is nog nie vasgestel nie. Die polisie ondersoek ‘n saak van moord.